runetrust/blame-folketinget-dk huggingface dataset:
Liselott Blixt (DF), 2009-03-17:
I disse år ser vi en kraftig stigning i antallet af mennesker med psykiske sygdomme, og vi oplever jævnligt tragiske hændelser med psykisk syge mennesker.
Derfor er det også vigtigt, at vi jævnligt retter fokus mod området.
Vi har gennem lovgivning forbedret og styrket de sindslidendes retsstilling og retssikkerhed - det var tiltrængte forbedringer - og heldigvis har der også fra alle politiske partier været stor velvilje til at inddrage de psykisk syge, både børn, unge og voksne, i de årlige satspuljeforhandlinger.
Der skal sættes ind på mange områder, og her er det uhyre vigtigt, at vi ser på, hvor der skal sættes ind for at imødegå den store pukkel i forbindelse med ventelisterne, samtidig med at man fortsat arbejder med at forbedre de forhold, der er i dag.
Der er en stigende efterspørgsel, da der er et stort antal ubehandlede borgere inden for især de ikkepsykotiske områder som eksempelvis angst, depression og personlighedsforstyrrelser.
Vi startede med at give børn og unge den behandlingsret, som vi i dag ser.
Jeg kan tilslutte mig Venstres ordførers holdning til, at regionerne må arbejde lidt bedre for at nå de mål, vi sætter.
Det næste skridt i den rigtige retning er at få implementeret behandlingsretten for voksne præcis som på børne- og ungeområdet.
Mangelen på personale i psykiatrien gælder især psykiatere og sygeplejersker, og derfor kan vi nu se, at regionerne stiller skarpt på, hvordan det eksisterende personale kan udnyttes bedre i psykiatrien - på innovativ og strategisk ledelse, på en øget arbejdsglæde, på, hvordan nye uddannelser kan tiltrække flere osv.
Da det er Sundhedsstyrelsen, som skal autorisere uddannelsen, beder vi i Dansk Folkeparti til, at det gøres hurtigst muligt, så processen ikke bliver forhalet.
Der er mange muligheder også i det private, der kan inddrages, og der bør også ses på, hvilke muligheder der er for, at man kan udbyde opgaver til speciallæger som psykiatere, der ikke har ydernummer.
Der skal sikres sammenhæng i psykiatrien, og derfor er det også vigtigt at fokusere på, at man sørger for, at de nødvendige psykoseteams følger op med besøg hos de mennesker, der har en psykisk lidelse, og at intensiv behandling igangsættes.
Udskrivningsaftalerne skal fungere bedre, så man sørger for, at en genindlæggelse undgås, da det ellers kan få fatale konsekvenser for den enkelte.
Endelig er det nødvendigt, at mange flere mennesker med psykiatriske lidelser får stillet diagnosen på rette tidspunkt, således at indlæggelse på psykiatriske hospitaler undgås.
Til afslutning vil jeg sige, at vi i Dansk Folkeparti finder det hensigtsmæssigt, at vi nøje følger regionernes arbejde, samt at vi bliver informeret, når og hvis der sker nyt på området.
Sophie Løhde (V), 2009-03-17:
Jeg synes bare, at man godt kunne have fået den opfattelse af ordførerens tale, at det var, som om de ikke i praksis arbejdede derude, hvor det jo er, de for alvor gør en indsats, nemlig i landets regioner og kommuner, hvad angår psykiatrien, at de aktivt arbejdede med perspektivet omkring mulighederne for at komme sig helt eller delvis af en sindslidelse.
Jeg mener ligesom ordføreren, at det er utrolig vigtigt, at der bliver sat meget mere stringent fokus på det fremadrettet, altså at det også bliver et integreret synspunkt i den danske psykiatri.
Men jeg synes bare, at ordføreren ikke svarede på mit spørgsmål, nemlig om det ikke er korrekt, at samtlige af landets fem regioner har det her indskrevet i deres psykiatriplan, og at det dermed også er et område, som man arbejder med.
Özlem Sara Cekic (SF), 2009-03-17:
Altså, jeg synes, det er dødærgerligt, når man ikke lytter til, hvad vi hver især siger, for det er faktisk det, der kan være med til, at vi kan gøre en forskel for de her mennesker, som har sindslidelser.
Hvis man ser på regionernes nye visionspapir, der er blevet lavet, som skal fremlægges her i Folketinget snart, i slutningen af marts, kan man se - jeg selv har været ind over de visioner, de har remset op - at der ikke er ét ord om, at de har troen på, at folk kan komme sig.
Jeg har ikke set det.
Vi har fra SF prøvet at præge det så meget som muligt, og jeg synes, det er enormt bekymrende, at man i selve visionspapiret heller ikke har tænkt en tanke i forhold til tvang, når det er sådan, at selv Europarådets torturkomité kritiserer Danmark for anvendelsen af tvang, og at man ikke har kigget på, at de pårørende er en ressource, og at de selvfølgelig skal indtænkes i den måde, vi behandler vores sindslidende på.
Men heldigvis ved jeg godt, at vores repræsentant i regionerne har gjort alt for at præge den debat, og jeg håber også, at resultatet er blevet derefter.
Sophie Løhde (V), 2009-03-17:
Jeg synes, det er fint nok, at man er kritisk over for, at alle ting ikke er, som de skal være - jeg gjorde også selv i min tale meget ud af at sige, at vi bestemt ikke er i mål.
Jeg synes bare også, man en gang imellem skal passe på ikke at overdrive det, der måske rent faktisk i virkeligheden foregår ude i de danske regioner.
Bl.a. siger ordføreren, at der ikke med et ord er nævnt muligheden for at komme sig helt eller delvis af en sindslidelse.
Jeg vil godt spørge SF's ordfører, om det ikke er korrekt, at det af samtlige psykiatriplaner i landets fem regioner fremgår, at det er muligt at komme sig helt eller delvis af ens sindslidelse, og at det dermed også er noget, man arbejder aktivt med ude i landets regioner.
Det er ikke det samme, som at vi gør det godt nok, men kan ordføreren ikke anerkende, at det er nævnt i samtlige psykiatriplaner, og at det dermed også er en - kan man sige - tilgang til psykiatrien, det, der også kaldes recoverytilgangen, som man arbejder aktivt med i landets regioner, frem for bare at skære alle over en kam og sige, at det overhovedet ikke er nævnt nogen steder?
Per Clausen (EL), 2009-03-17:
Jeg synes jo bare, at man må se på, hvor pengene til det her område kommer fra; de kommer fra satspuljeområdet, og det vil sige, at de kommer fra pensionister, arbejdsløse, kontanthjælpsmodtagere.
Synes ordføreren ikke, at der er en modsætning mellem Dansk Folkepartis store bekymring og interesse for det her område, og så det, at når det handler om at bruge finanslovmidler, er man sådan set meget mere indstillet på at være med til at lave aftaler om skattelettelser for de velhavende i Danmark i stedet for at bruge penge på det her område?
Liselott Blixt (DF), 2009-03-17:
Jeg kan kun give ordføreren ret.
Vi kunne da godt ønske, at der var flere økonomiske midler at give til området, men jeg mener også, vi bør se på, hvor det er, vi går ind.
Jeg ved, at vi på et tidspunkt var inde at give nogle penge til retspsykiatriske sengepladser, men der manglede vi personalet.
Det er, som om der mangler en samling på det, for at vi skal få det til at gå op i et hele.
Per Clausen (EL), 2009-03-17:
Jeg synes, at ordførerens tale indeholder mange rigtige betragtninger om problemerne på det psykiatriske område.
Jeg vil bare spørge ordføreren, om hun ikke mener, det er lidt underligt, når man tænker på den store opmærksomhed, der er på det her område, at der alligevel er sket det de sidste 7 år, at væksten på det her område har været betydelig lavere, end den har været på det øvrige sundhedsområde.
Det kan jo undre, når man hører den ene ordfører efter den anden stå her og fortælle, at det her er noget, man lægger særlig stor vægt på.
Hvordan kan der så ske et efterslæb på området?
Liselott Blixt (DF), 2009-03-17:
For det første skal vi jo ikke blande æbler og pærer, og for det andet har vi ikke de 90 mandater, der skal til, for at gøre alt det, vi selv gerne vil; det er noget, der hedder forhandlinger.
Vi har også meldt klart ud, at vi gerne så, at satspuljen gik tilbage til de retmæssige ejere af de penge, der var, så vi fik psykiatrien på finansloven.
Det har vi meldt klart ud.
Sophie Løhde (V), 2009-03-17:
Jamen jeg vil gerne gentage, hvad jeg sagde før: Jeg anerkender, at Socialdemokratiet og den øvrige opposition nu har nedlagt sin rituelle modstand mod det udvidede frie sygehusvalg på psykiatriområdet, sådan at vi i fællesskab - jeg sagde netop også »i fællesskab« - nu har sikret, at man hurtigere kommer i behandling i psykiatrien.
Det synes jeg har været et vigtigt mål for os alle sammen at nå.
Det synes jeg da er positivt, at man så i hvert fald kan være med halvvejs, selv om jeg gerne havde set, at man var med hele vejen.
Jens Peter Vernersen (S), 2009-03-17:
Jeg ved ikke, hvor ordføreren har det fra, at Socialdemokraterne mener, man skulle have en fleksibel 3-måneders-garanti for behandling, for det er ikke Socialdemokraternes politik.
Jeg er også nødt til helt præcist at sige til ordføreren, fru Sophie Løhde, at Socialdemokraterne under forhandlingerne var lige så optaget af den her sag, som Venstre var.
Vi var lige så optaget af at finde de ekstra 200 mio. kr., som blev fundet til den her sag i kraft af den debat, den diskussion, der var under forhandlingerne.
Jeg synes altså ikke, at det, når vi har lavet en aftale sammen, klæder en af ordførerne ligesom at stille spørgsmål og så tvivl om den interesse, vi har haft i at løse det her.
Det synes jeg simpelt hen ikke er ordentligt, det er ikke sædvane.
Vi er lige så vel som Venstre part i den her sag, vi har lige så stor interesse i, at de psykiatriske patienter bliver behandlet og ikke skal udskydes som andenrangsborgere i behandlingssystemet, for de har lige så meget ret til at blive behandlet.
Derfor er det også afgørende, når den her aftale er afsluttet, at man så får disse patienter på finansloven; det er jo det, det drejer sig om.
Men det klæder altså ikke ordføreren at så tvivl om, at forligsparterne har været lige interesserede i det, som alle andre har.
Ida Auken (SF), 2009-03-17:
Lovforslag nr. L 89, som vi stemmer om i dag, handler om, at virksomhederne skal lave grønne regnskaber, og om, at man vil lette bureaukratiseringen.
Det vil vi gerne støtte.
Vi står bare stadig væk undrende over for, at man vælger at tage 300 virksomheder ud uden at redegøre for, hvad det har af miljøomkostninger.
Derfor stemmer vi også for forslaget i dag, selv om vi synes, at det er en lidt omvendt måde at gøre tingene på, at man fuldt ud implementerer noget, som man ikke har overblik over, og derefter evaluerer det i stedet for at sørge for først at finde ud af, hvad det betyder, at man tager de her 300 virksomheder ud.
Karsten Nonbo (V), 2009-03-17:
Jamen det er jo sådan set det, jeg lidt nikker anerkendende til, nemlig at vi skal have den debat, og den får vi også.
Vi har jo mulighed for at stille spørgsmål under udvalgsbehandlingen, vi har mulighed for en debat under både anden- og tredjebehandlingen, så det er noget, vi ser på, og som jeg siger, så ser jeg på det fordomsfrit uden at starte med at melde et klart ja eller et klart nej.
Per Clausen (EL), 2009-03-17:
I sidste uge skete der en meget tragisk begivenhed, da en psykisk syg efter - så vidt det er oplyst - at have angrebet nogle politibetjente blev skudt og døde af det.
Alle er jo enige om, at det er en tragedie, og mange har også interesseret sig for, hvad vi kan lære af det, set i forhold til hvordan Forsvaret skal følge op på den måde, som unge mennesker, unge mænd, som har været i krig, oplever det, og hvilken påvirkning det har på deres psykiske tilstand.
Der er ingen tvivl om, at der er mange forskellige elementer, der indgår i den sag.
I alle tilfældene findes der en række konkrete forklaringer, men set fra mit synspunkt og fra Enhedslistens synspunkt handler det her også om et psykiatrisk behandlingssystem, der på mange, mange områder har svigtet og ikke har fået de betingelser, der gør, at det kan fungere.
Det kommer til udtryk, ved at det er svært og tager lang tid at få den rette behandling.
Det kommer til udtryk, ved at den opfølgende indsats svigter.
Og det kommer til udtryk, ved at den forebyggende indsats svigter.
Der tages jo hele tiden initiativer for at hjælpe på det, og et af de initiativer, som tages her i foråret, er, at der skal indføres en sikkerhed for, at man kan blive behandlet eller få pengene med sig til et andet sted, hvis man ikke kan blive behandlet i det psykiatriske system inden for 2 måneder, hvis man har en lidelse.
Det er så baggrunden for, at vi fra Enhedslistens side har syntes, at det var relevant at tage den her forespørgsel i dag.
Sophie Løhde (V), 2009-03-17:
Det var næsten mere en kommentar, end det var et spørgsmål, i den forstand at Socialdemokratiet har været for og imod det udvidede frie sygehusvalg så mange gange, at det måske også en gang imellem har været lidt vanskeligt at finde ud af, hvad det var, Socialdemokratiet gik ind for og ikke gik ind for.
Mig bekendt har Socialdemokratiet senest foreslået, at man ikke skal have det udvidede frie sygehusvalg, som man kender det i dag, men at man i stedet skal have en differentieret ventetidsgaranti, som jo er noget helt andet end den, der eksisterer i dag, hvor alle har ret til at komme i behandling inden for 1 måned, og at man, hvis man ikke kan komme det, har muligheden for at søge behandling ude i privat regi.
Derfor tilkendegav jeg her i dag, at jeg synes, det er positivt, at Socialdemokratiet og den øvrige opposition har nedlagt, kan man sige, sin meget rituelle modstand mod det frie valg, og at det ikke har stået i vejen for, at vi nu i fællesskab kan sikre behandling hurtigere for de psykiatriske patienter.
Jens Peter Vernersen (S), 2009-03-17:
Ordføreren gav udtryk for, at det stort set var Venstre, der ønskede det frie valg, men jeg går ud fra, at ordføreren er enig i, at da forslaget om 2 måneders behandlingsret på det øvrige hospitalsområde var til afstemning, stemte Socialdemokraterne for det, for vi fandt det faktisk aldeles afgørende.
Derfor synes jeg måske ikke, det er særlig passende af ordføreren at kritisere Socialdemokraterne for også at have været træge i den sag.
Det frie valg blev jo indført allerede før valget i 2001 og har udviklet sig siden.
Men det er rigtigt, at da man talte om 1 måneds behandlingsret, stemte Socialdemokraterne ikke for det, og jeg går ud fra, fru Sophie Løhde ved hvorfor; det var nemlig, fordi der ikke var ressourcer i hospitalsvæsenet til at løse opgaverne, og det ses jo tydeligt dokumenteret ved det fortsat stigende antal, der er på venteliste.
Sophie Løhde (V), 2009-03-17:
Jeg mener, at ordføreren fra Enhedslisten blander tingene en lille smule sammen, i den forstand at regionerne jo modtager penge dels i forbindelse med de årlige økonomiaftaler, dels som led i det her konkrete lovforslag, som er implementeret som følge af en aftale blandt satspuljepartierne.
De to ting har ikke nødvendigvis noget med hinanden at gøre.
Det her er et særskilt initiativ, som regionerne nu skal implementere, og der følger med indførelsen af en hurtig behandlingsret i voksenpsykiatrien, at regionerne får 850 mio. kr. ekstra til at løfte den her opgave, så man kan sikre en hurtigere behandling.
Herudover er der jo parallelt med det blevet tilført betydelige ekstra midler til regionerne i forbindelse med indførelsen af udredningsretten og behandlingsretten i børne- og ungdomspsykiatrien.
Derfor må jeg også sige, at jeg er en lille smule forundret, når man i Enhedslistens forslag til vedtagelse i dag jo siger, at bevillingerne siden 2001 ikke er fulgt med udviklingen.
Altså, når jeg går tilbage og kigger på, hvilken udvikling der var i bevillingerne til psykiatrien før 2001, kan jeg se, at det var et betydeligt lavere niveau.
Så det vil sige, at Enhedslisten faktisk synes, at det niveau, den tidligere regering lagde for dagen, og som var lavere, var bedre end det niveau, som den nuværende regering lægger for dagen.
Per Clausen (EL), 2009-03-17:
Når jeg spørger til det, er det jo på grund af den udvikling, man har haft frem til i dag, i, hvordan regionerne har prioriteret psykiatrien.
På baggrund af de forhandlinger, regionerne - og før regionerne amterne - har haft med regeringen om økonomiaftaler, kan man konstatere, at det psykiatriske område helt klart ikke er blevet prioriteret i samme omfang som bare sundhedsområdet generelt set og slet ikke i forhold til de områder, der er højt prioriteret.
Derfor synes jeg måske, at de 400 mio. kr., som jeg tror at det ender med at blive, til det her projekt i 2012, som er afsat, er beskedent i forhold til det efterslæb, der er på det her område, hvis man bare skal komme op på samme niveau i forhold til vækst, som man er på på det almindelige sundhedsområde.
Det er derfor, jeg stadig væk savner, at der er lidt konsekvens i den megen snak om, hvor vigtigt det her er, og hvor højt det skal prioriteres.
Det er åbenbart for tidligt at glæde sig over Det Radikale Venstre-venstreskred i den her sag.
Jeg kan forstå, at det åbenbart bare var en fejl; det er jo beklageligt.
Jeg synes sådan set, at det forslag til vedtagelse, som fru Sophie Løhde har fremsat, er bedre end det, vi tit ser, for man forholder sig ikke til, hvordan situationen er, og dermed bliver vi også fri for sådan at skamrose, hvad regeringen har gjort af gode eller dårlige ting.
Men jeg vil gerne spørge fru Sophie Løhde, om jeg skal forstå det på den måde, at hun mener, at med de aftaler, man har nu, om økonomien i psykiatrien er man i stand til både at indfase den fremrykkede ret til behandling, sådan at den bliver en reel rettighed for alle psykisk syge patienter, samtidig med at man er i stand til at øge antallet af sengepladser i regionerne.
Sophie Løhde (V), 2009-03-17:
Jeg mener sådan set, at de to ting er to sider af samme sag, i den forstand at det jo ligger implicit, at den samlede sengekapacitet også skal udvides, når man har et ønske om en hurtigere behandling og dermed om, at der er flere, der kommer til og hurtigt i behandling.
Så når Sundhedsstyrelsen i sin gennemgang af de hospitals- og psykiatriplaner, der er blevet lavet rundtom i landets regioner, netop har peget på, at der er behov for at udbygge den stationære kapacitet med hovedvægt på de specialiserede sengepladser, har jeg ligesom de øvrige satspuljepartier en forventning om det, for det blev indskrevet i vores aftale, at regionerne også efterlever det i de kommende år, parallelt med at de sikrer, at den aftale, vi har indgået, om hurtig behandlingsret i såvel børne- og ungdomspsykiatrien som i voksenpsykiatrien også bliver implementeret.
Özlem Sara Cekic (SF), 2009-03-17:
Altså, det er meget interessant, at jeg skal svare på noget, jeg ikke har sagt.
Jeg sagde noget i forhold til regionernes visionsprogrammer; dem har jeg lige refereret til.
Men ordføreren for Venstre siger jo også selv nu, at vi skal passe på, at vi ikke tegner et sort billede af, hvordan tilstanden er.
Men virkeligheden er jo bare, at der sidder rigtig mange sindslidende, som har brug for hjælp, og hvis ordføreren havde en anden tilgang til tingene sammen med regeringspartierne, ja, så havde vi også set en anden psykiatri end den, vi ser i dag.
Heldigvis - heldigvis - har vi da en satspulje, som er med til at give nogle af de her penge til drift og diverse projekter i psykiatrien.
Men regeringen har da mig bekendt ikke sat nogen penge af til psykiatrien ud over satspuljen.
Jamen der er man jo altså nødt til også at gå ind og kigge på, hvad det er for en vision, man ønsker.
Der har regeringen jo bevidst valgt at sige, at man gerne vil nedprioritere psykiatrien.
Ja, og så kan man jo lave nogle mediestunt rundtomkring sammen med andre satspuljepartier og sige: Nu har vi gjort noget, for nu har vi indført nogle penge via satspuljen.
Vivi Kier (KF), 2009-03-17:
Jeg vil starte som mange af de foregående ordførere med at sige tak til Enhedslisten for, at vi igen står og har en debat og snakker om det at være psykisk syg.
Det allervigtigste, vi kan være med til som politikere, er at aftabuisere hele det her område.
Men det er ikke lang tid siden, vi stod og havde en debat om socialpsykiatrien, og jeg vil sige, at jeg glæder mig som konservativ ordfører over, at en bred kreds af Folketingets partier har kunnet stå sammen om en vedtagelse.
Det er en vedtagelse, der jo netop skal følge op på vedtagne nye indsatsområder, så vi skal se, om de nu gør det lettere at være psykisk syg.
Vi skal da altid have fokus på, at vi bliver langt, langt bedre til en tidlig indsats, til den rette indsats.
Men vi skal også blive meget bedre til at bruge de værktøjer, der ligger i værktøjskassen: koordinationsaftaler, udskrivningsaftaler - bare for at nævne nogle stykker.
Jeg er da fuldstændig enig i, at vi fortsat står med mange udfordringer på hele det psykiatriske område.
Men at sige, at vi fra regeringspartiernes side ønsker at nedprioritere det her område, og sige, at det har vi sagt vi ville, finder jeg faktisk direkte uartigt.
Jeg vil meget, meget gerne igen og igen blive ved med at have fokus rettet på det her.
Hvordan får vi personalet til at have lyst til at komme og arbejde inden for psykiatrien?
Der er alle vores færdigbehandlede patienter, som ikke lige formår at komme hjem i den bolig, de måske kom fra, og så er der det retspsykiatriske område.
Og jeg må sige, at fra konservativ side ønsker vi fortsat at samarbejde om tiltag, der gør vores psykiatriske tilbud endnu bedre, end vi kender dem i dag.
Så får jeg lyst til at sige til Socialistisk Folkepartis ordfører, hvis hun ellers havde tid til at høre efter, at jeg var ude i går på tilsynsbesøg på et psykiatrisk hospital som et led i mit arbejde som § 71-medlem, og deres overskrift var: Vi helbreder, men tvang kan også være omsorg.
Det skal være mine ord i den her debat.
Jeg glæder mig over, at vi har været en bred kreds af partier, der kunne blive enige om en fælles vedtagelse, og tak for ordet.
Kim Andersen (V), 2009-03-17:
Tak for det, og tak for ordet.
Substansen i lovforslaget er, at man skal kunne udøve virksomhed inden for inkassovirksomhed og vagtvirksomhed uden at være etableret her i landet, og at man ikke skal være pligtig at betale et gebyr på 5.000 kr. for at blive autoriseret hertil.
Det skal fremover være gebyrfrit.
Det er substansen i lovforslaget i meget korte træk.
Det er en ganske naturlig tilvirkning i henhold til servicedirektivet, og det kan vi fra Venstres side støtte.
Jakob Axel Nielsen (KF), 2009-03-17:
Jeg kan ikke på stående fod huske, hvornår jeg personligt blev bekendt med, at der manglede en hjemmel, men jeg kan i hvert fald huske, at jeg tænkte, at hvis der ikke er nogen hjemmel, kan man jo ikke bede regionerne om at betale en regning efter konduite.
Derfor var det så, at mit ræsonnement var: Lad os få den hjemmel på plads, sådan at regionernes situation på det her punkt er sidestillet med den situation, der også gjaldt i de gamle amter.
Jens Peter Vernersen (S), 2009-03-17:
Jo, men jeg må alligevel spørge, for den 1. december må ministeren da også via sit embedsapparat have vidst, at der ikke var nogen hjemmel, og at der skete rigtig mange flytninger.
Man har jo tidligere svaret, at antallet måske ligger oppe i nærheden af 800.
Så man har vidst det, men man har alligevel meldt tilbage den 1. december, at det ville man ikke.
Den 14. januar - 6 uger efter -
skriver ministeren så i et svar til mig, at nu vil man godt.
Er det virkelig, fordi der bliver den megen omtale af det?
Er det det, der rykker ministerens holdning, eller hvad er det egentlig, der er årsagen til, at man pludselig bliver mere medgørlig?
Var det, fordi der var et flertal i Folketingets Sundhedsudvalg, som sagde: Det her er uacceptabelt, nu må ministeren altså producere et lovforslag - ellers må vi jo lave et forslag uden om ministeren?
Det var måske dybest set det, der var årsagen til, at der kom skred i det her.